На растанку (Милорад Поповић Шапчанин)
На растанку

Не остављај руку уздрхталу,
Ја ћу, душо, даље с тобом поћ'. 
„Немој драги, сутон нас облеће; 
„Дај ми руку! Па сад: лаку ноћ!”

А како ћу ја без твојих дражи? 
Кажи, лепа, кад ћу опет доћ’? 
„Немој, драги, да венеш и тужиш; 
„Погледај ме — па сад: лаку ноћ!”

Чежња ми је искидала груди,
Немир срца саломио моћ.
„Храбро, драги; ја љубим јунака! 
„Пољуби ме — па сад: лаку ноћ!”

Па докле ћу тако самохрано,
Кажи, лепа, да ми срце зна?
„Нуто, драги, не срдимо неба — 
„Самохран си? А да шта сам ја?”

„Када пишеш, код твога сам стола; 
„Када читаш, ја у књигу глам; 
„Када ходаш, ја сам ти у руци,
„А час по час пољубац ти дам”.

Напомене 

 Ова песма је први пут објављена у Жубори и Вихори, стр. 48

Извори 

 Милорад П. Шапчанин: Целокупна дела, Књига друга, страна 26. Библиотека српских писаца, Народна просвета.

Поезија Милорада Поповића Шапчанина
Милорад Поповић Шапчанин